รัฐบาลอินเดียหวั่น นักศึกษาอินเดียอาจถูกปล้น หรือถูกทำร้าย ในออสเตรเลีย
รัฐบาลอินเดียมีคำเตือนนักศึกษา ที่อยากจะเดินทางไปเข้ามหาวิทยาลัยในออสเตรเลียว่า อาจถูกปล้นหรือถูกทำร้ายได้ โดยเฉพาะในนครเมลเบอร์น
คำเตือนที่ว่านี้สืบเนื่องมาจากกรณีการสังหารนักศึกษาชาวอินเดีย เมื่อไม่นานมานี้ในนครเมลเบอร์นและคำกล่าวหาที่ว่า เหตุการณ์ที่เกิดขึ้นมีสาเหตุมาจากการรังเกียจผิว คำเตือนข้างต้นระบุไว้ว่า นครเมลเบอร์นซึ่งเป็นเมืองใหญ่เป็นอันดับที่สองของออสเตรเลีย ว่าเป็นแหล่งอาชญากรรมตามท้องถนนแหล่งใหญ่และว่าความรุนแรงต่อชาวอินเดียในออสเตรเลียมักจะมีสาเหตุมาจากเครื่องดื่มที่มีแอลกอฮอลและยาเสพติด คำเตือนนี้ยังตักเตือนนักศึกษาชาวอินเดียที่นั่นด้วยว่า ไม่ควรเดินทางโดยลำพังในยามค่ำคืนรัฐบาลอินเดียมีคำเตือนนี้ออกมาสืบเนื่องมาจากการสังหารนักศึกษาปริญญาโทชาวอินเดีย ในนครเมลเบอร์นเมื่อวันเสาร์ที่ผ่านมา เหตุการณ์ดังกล่าวก่อให้เกิดความหวั่นกลัวขึ้นมาอีกครั้งหนึ่งเกี่ยวกับความปลอดภัยของนักศึกษาชาวอินเดียในออสเตรเลีย ในช่วงปีที่ผ่านมามีชาวอินเดียหลายคนที่ถูกทำร้ายร่างกายที่นั่น รัฐบาลออสเตรเลียกล่าวว่าคำเตือนที่มีออกมาเป็นเรื่องของทางการอินเดีย แต่รองนายกรัฐมนตรี JuliaGillard ของออสเตรเลียกล่าวว่าออสเตรเลียยังคงเป็นประเทศที่ปลอดภัยสำหรับคนหนุ่มคนสาวชาวต่างชาติ รองนายกรัฐมนตรีของออสเตรเลียกล่าวว่าตามมาตรฐานโลก ออสเตรเลียมีอัตราการฆาตกรรมต่ำมาก และจะเห็นว่าเหตุการณ์ความรุนแรงนั้น เกิดขึ้นได้เป็นครั้งคราวตามเมืองใหญ่ไม่ว่าจะเป็นเมลเบอร์น มุมไบ นิวยอร์ค และลอนดอน อย่างไรก็ตาม ความรุนแรงที่เกิดขึ้น ก่อความหวั่นกลัวในหมู่นักศึกษาชาวอินเดียในออสเตรเลียและกล่าวกันว่า การฆาตกรรมครั้งล่าสุดนี้ อาจทำให้นักศึกษาชาวอินเดียบางคนตัดสินใจกลับบ้านก็ได้ ผู้นำนักศึกษาชาวอินเดียในเมลเบอร์น กล่าวแสดงความเชื่อมั่นว่าการฆาตกรรมที่เกิดขึ้นในสัปดาห์ที่แล้ว มีสาเหตุจูงใจสืบเนื่องมาจากการรังเกียจผิวและว่าทีท่าและการปฏิบัติต่ออย่างไม่เป็นมิตรที่พวกตนได้พบเห็นในเมลเบอร์นมีมากขึ้นทุกที แต่ทางการตำรวจนครเมลเบอร์นแถลงว่าไม่มีหลักฐานที่แสดงว่าการฆาตกรรมที่เกิดขึ้น มีสาเหตุมาจากการรังเกียจผิวแต่เจ้าหน้าที่ตำรวจอาวุโสยอมรับว่าการทำร้ายร่างกายหนุ่มชาวอินเดียบางรายเป็นเรื่องของการรังเกียจผิว ความรุนแรงทั้งหมดนี้ ก่อความตึงเครียดให้กับความสัมพันธ์ระหว่างอินเดียกับออสเตรเลีย โดยรัฐบาลอินเดียพยายามเร่งรัดกดดัน ให้ทางการออสเตรเลียเพิ่มการรักษาความปลอดภัยให้กับชาวอินเดียที่นั่น